Business Hi-Tech

Departamentul pentru IMM-uri vrea să reglementeze pentru prima dată finanţarea afacerilor mici şi mijlocii cu ajutorul investitorilor de tip business angels, finanţatori privaţi mai puţin restrictivi ca băncile, lucrând deja la un proiect de lege care să simplifice acest proces împreună cu oameni de afaceri.

Astfel, în teorie, legislaţia ar trebui să le permită micilor antreprenori să gă­sească mai uşor bani pentru afacerea lor, mai ales în contextul în care din cauza crizei, băncile sunt tot mai rezervate în a acorda credite afacerilor mici, mult mai sensibile la dinamica economiei şi cu un risc mai mare de a da faliment. Cu alte cuvinte, varianta proiectului de lege văzut de ZF propune ca, în schimbul finanţării unui business mic, investitorii „business angels“ să poată fi scutiţi de impozit pe dividende timp de cinci ani, dar şi pe profitul care le rămâne odată ce decid să facă un exit - cu condiţia ca acesta să fie realizat doar după o perioadă de minimum trei ani.

Dacă în IT finanţatorii de tip business angels sunt deja o sursă de finan­ţare des folosită, o lege care să pună la punct un cadru pentru o astfel de investiţie ar putea determina o creştere a acestui tip de finanţări şi în alte industrii.